Foto: HGSS

JUČER, u kasnim popodnevnim satima, odmah po dojavi i traženju pomoći iz susjednog Trpnja, sedam članova Stanice Orebić izašli su na teren i u dosta zahtjevnoj akciji s litica u potoku iznad mjesta spasili dvije koze.



Nesretne životinje su prilikom paše zalutale na visoku liticu i nakon šest dana posve iscrpljene ostale blokirane u stijenama, priopćio je HGSS.



Nakon dolaska spašavatelja jedna se nekako uspjela sama spustiti, dok se do druge morao popeti jedan član ekipe i upakiranu u tzv. pelenu spustiti je na sigurno. Posebno je bio dirljiv trenutak kad se (ne)sretna životinja prepustila u naručje spašavatelja viseći na stijeni. HGSS-ovci, koji osim ljudi često spašavaju i životinje, i ovom su prilikom pokazali svoje veliko srce.